I alt seks personer blev anholdt efter skyderiet i Hobro kort før klokken 18 lørdag. De fem er blevet løsladt, mens den sidste, en 20-årig mand fra Hou fremstilles i grundlovsforhør klokken 10.30 søndag formiddag, sigtet for drabsforsøg. Sigtelsen kan dog komme til at lyde på grov vold, oplyser vagtchefen ved Nordjyllands Politi. Grundlovsforhøret vil blive holdt for lukkede døre. Skyderiet fandt sted i en lejlighed på Hostrupvænget i Hobro lørdag aften. To mænd trængte ind i lejligheden og skød den 27-årige beboer i benet og i hoften. Herefter flygtede de fra Hobro i en mørk bil, men blev senere anholdt sammen med yderligere tre mænd i Havndal ved Hadsund.
En 20-årig mand fra Hou ved Mariager fremstilles i grundlovsforhør søndag formiddag, sigtet for drabsforsøg